
Légirégészeti feltárás a sárbogárdi Bolondváron

Kulcsszavak: légirégészet; földvár; UAV; pontfelhő; modell
A világban sétálva sok fontos helyszín mellett megyünk el anélkül, hogy azt komplexitásában, részleteiben elemeznénk. Ha változtatunk a szemléletmódon és a modern kor eszközeit alkalmazzuk, egy másik perspektívából csodálhatjuk meg a régmúlt korok jelentős építményeit. Erre ad lehetőséget a légirégészet, amely egyre elterjedtebb az egyre inkább elérhető eszközök és szoftverek miatt. A dolgozatban egy Sárbogárd mellett fellelhető bronzkori földvárat vizsgálunk meg madártávlatból a térinformatika segítségével. A földvárról pilóta nélküli légijárművel készített felvételek segítségével alkottunk egy háromdimenziós modellt, amelyen kivehetőek a vár egykori méretei, terepalakulatai. A felmérés során földi illesztőpontokat alkalmaztunk annak érdekében, hogy georeferált ortofotót készíthessünk. A pontfelhőt térinformatikai szoftverekkel elemeztük, amely szemléletes módot ad a további vizsgálatokra.



